﻿ COMENTARII STRATEGIA DE DEZVOLTARE A ROMÂNIEI ÎN URMĂTORII 20 DE ANI IOAN MĂRGINEAN INTRODUCERE În cele ce urmează, am în vedere conţinutul şi semnificaţia „Strategiei de dezvoltare a României în următorii 20 de ani” (demarată în 2014), coordonator general academician Ionel-Valentin Vlad, preşedintele Academiei Române, şi la elaborarea căreia au participat cercetători din cadrul Institutelor acestui înalt for ştiinţific al ţării, precum şi alţi specialişti. Prin actuala Strategie, Academia Română îşi continuă activitatea la obiectivul asumat de-a lungul timpului de a contribui la dezvoltarea ţării. Aşa cum se precizează în „Cuvântul-înainte” al coordonatorului din Sumarul executiv (2017), actuala Strategie (demarată în 2014) conţinea la început 11 proiecte repartizate în cadrul Institutelor şi Filialelor Academiei Române, iar pe parcurs s-au mai adăugat alte două proiecte coordonate de Banca Naţională şi de Guvern, iar în desfăşurarea activităţilor au fost implicaţi şi cercetători, profesori şi alţi specialişti din diverse instituţii. Mai întâi voi reda o prezentare a etapelor de elaborare a Strategiei aflată în atenţie, cu publicaţiile respective, pentru ca, ulterior, să reliefez conţinutul acesteia. PROIECTELE COMPONENTE ALE STRATEGIEI DE DEZVOLTARE A ROMÂNIEI ÎN URMĂTORII 20 DE ANI Programul Strategiei este organizat a se desfăşura în şase faze, şi a vizat la început, ca orizont, anul 2035. Ulterior, intervalul de timp s-a extins la anul 2038. În prezent (2017) el se află la faza a 5-a cu difuzarea volumului „Sinteză” şi a unui „Sumar executiv”, către institutele naţionale şi partidele politice, în vederea obţinerii de observaţii şi sugestii pentru redactarea formei finale a Strategiei, urmând ca în anul viitor (2018), la Centenarul Marii Uniri, să se obţină un consens instituţional asupra noii strategii de dezvoltare a ţării. Adresa de contact a autorului: Ioan Mărginean, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXVIII, nr. 3, 2017, p. 328–338 2 STRATEGIA DE DEZVOLTARE A ROMÂNIEI ÎN URMĂTORII 20 DE ANI 329 Tocmai de aceea, consider că este oportună şi o succintă prezentare a proiectelor Strategiei şi a fazelor parcurse („Strategia de dezvoltare a României în următorii 20 de ani”, vol. I, 2015, coord. acad. Ionel-Valentin Vlad). 1. „Şcoala şi educaţia” (instituţia coordonatoare Filiala Cluj-Napoca a Academiei Române: coord. prof. univ. dr. Ionel Dumitrache, mcAcR; prof. univ. dr. Emil Burzo); 2. „Resursele naturale – rezervele strategice, ce folosim şi ce lăsăm generaţiilor viitoare” (Institutul de Chimie Macromoleculară „Petru Poni”, Iaşi: coord. acad. Bogdan Simionescu); 3. „Securitatea şi eficienţa energetică” (Centrul pentru Promovarea Energiilor Regenerabile, Institutul Naţional de Cercetări Economice „Costin C. Kiriţescu”: coord. prof. univ. dr. Filip Cârlea); 4. „Securitatea informatică – protecţia cibernetică, protecţia proprietăţii intelectuale în proiecte şi în publicarea electronică” (Institutul de Cercetări pentru Inteligenţa Artificială „Mihai Drăgănescu”: coord. acad. Dan Tufiş); 5. „Securitate şi siguranţă alimentară” (Institutul de Economie Agrară, INCE: coord. acad. Cristian Hera; acad. Ioan Păun Otiman); 6. „Economia şi calitatea vieţii” (Institutul de Prognoză; Institutul de Economie Naţională şi Institutul de Cercetare a Calităţii Vieţii din cadrul INCE: coord. acad. Lucian Albu; prof. univ. dr. Gheorghe Zaman, mcAcR şi prof. univ. dr. Cătălin Zamfir mcAcR); 7. „Sănătatea de la biologia moleculară la medicina personalizată de vârf în România” (Institutul de Virusologie „Ștefan S. Nicolau”: coord. acad. Victor Voicu); 8. „Proiectul european al Dunării” (Institutul de Geografie: coord. acad. Cristian Hera şi acad. Nicolae Panin); 9. „Cultura românească între naţional, localizare în zona proximă şi univesal – Europa multilingvistică, cultura electronică” (Institutul de Filozofie şi Psihologie „Constantin Rădulescu-Motru”: coord. acad. Alexandru Surdu); 10. „România, societatea cunoaşterii şi a valorii adăugate la ceea ce are” (Biblioteca Academiei Române: acad. Florin Filip); 11. „România în era globalizării – Spaţiu şi tradiţie de întâlnire a civilizaţiilor, de echilibru şi moderaţie” (Institutul de Ştiinţe Politice şi Relaţii Internaţionale: coord. prof. univ. dr. Dan Dungaciu). Pe parcurs s-au mai propus încă trei proiecte, dar s-a continuat numai cu primele două („Strategia.....” vol. III, partea I, 2016). 12. „Finanţele publice şi moneda” (Banca Naţională: coord. acad. Mugur Isărescu); 13. „Instituţii publice stabile, respectate şi durabile. Stabilitatea statului român” (coord. consilier guvernamental dr. Cosmin Marinescu). Cel de-al treilea proiect „Strategia de apărare” nu a mai fost inclus în acest demers, probabil avându-se în vedere statutul specific al domeniului. Cât priveşte fazele Strategiei: faza I (2014) a constat în definitivarea tematicii celor 11 proiecte interdisciplinare, a coordonatorilor din institutele Academiei Române, 330 IOAN MĂRGINEAN 3 a grupurilor de lucru, stabilirea cercetătorilor şi experţilor. A urmat faza a II-a, cu publicarea volumului I (2015). În acest volum se regăsesc analizele situaţiilor existente pentru fiecare domeniu de referinţă, Analiza SWOT, o prezentare a obiectivelor de urmărit, precum şi a rezultatelor aşteptate. Volumul cuprinde informaţii deosebit de relevante, cu identificarea punctelor tari şi ale celor slabe, ameninţările şi oportunităţile. Cât priveşte ţintele de atins, unele dintre acestea, în varianta optimistă şi realistă, pot fi considerate a fi deosebit de ambiţioase, dar de mare interes, iar atingerea lor necesită o mobilizare consistentă. Faza a III-a a Strategiei (2016) a avut ca obiectiv specificarea progreselor aşteptate pe intervale de timp, termen scurt (următorii 3–5 ani), mediu (10 ani) şi lung (20 de ani), dar şi a ţintelor de atins, în context UE, iar rezultatele s-au publicat în volumul al II-lea (2015), inclusiv cu sinteze ale demersurilor întreprinse în faza a II-a. Faza a IV-a, cu obiectivul de a stabili resursele necesare atingerii ţintelor (bornelor în formularea din Strategie), cu publicarea volumului III – partea I (2016). Volumul încorporează şi rezultatele a trei seminarii ştiinţifice, iar rezultatele acestora s-au concentrat, în mare parte, pe întemeierea argumentată a ţintelor de urmat pentru cele trei intervale de timp menţionate anterior. Importanţa conţinutului acestui volum constă în estimările privind cheltuilile necesare a fi alocate realizării proiectelor. Din experienţa trecută rezultă că lipsa resurselor materiale a fost principala cauză a nerealizării multora dintre obiectivele prevăzute în diverse strategii de dezvoltare. Menţinându-se intervalul de referinţă de 20 de ani, termenul lung al obiectivelor Strategiei a fost deplasat şi el, menţionându-se acum anul 2037. În anul 2016 apare şi partea a II-a a volumului III, axată pe scenarii privind realizarea Strategiei, şi se încheie astfel etapa a IV-a. Sunt incluse şi analizele pentru proiectele 12 şi 13 cu coordonatorii schimbaţi (prof. univ. dr. Florin Georgescu; prof. univ. dr Liviu Voinea şi dr. Gheorghe Gherghina, respectiv, prof. univ. dr. Vasile Sebastian Dâncu). Pentru concretizarea strategiilor au fost organizate trei sesiuni de dezbateri. În cadrul fazei a V-a (2017) s-au realizat „Sinteza Strategiei” (volumul IV, 2017) şi un „Sumar executiv”. În pregătirea volumului IV s-au organizat alte două seminarii, cu dezbateri asupra materialelor de sinteză pentru cele 13 proiecte şi corelarea acestora pentru a se obţine o formă unitară a Strategiei, cu orizontul 2038, şi cu două termene intermediare (2020 şi 2028). La finalizarea demersului de elaborare a Strategiei de dezvoltare a României în următorii 20 de ani (2018–2038) apreciem depunerea unui efort creativ deosebit de mare din partea celor implicaţi, cu aducerea în atenţie a stărilor de fapt din societatea românească, precum şi cu propuneri de ţinte de atins, şi a mijloacelor de acţiune. În total, cele cinci volume ale Strategiei însumează peste 3 000 de pagini. 4 STRATEGIA DE DEZVOLTARE A ROMÂNIEI ÎN URMĂTORII 20 DE ANI 331 După publicarea „Sintezei” şi a „Sumarului executiv” se aşteaptă observaţiile şi integrarea lor în formă finală (octombrie 2017), pentru ca în anul viitor, al Marii Uniri, să se obţină un consens instituţional sub patronajul Preşedintelui României (ian.–febr. 2018). CONŢINUTUL STRATEGIEI DE DEZVOLTARE A ROMÂNIEI ÎN URMĂTORII 20 DE ANI În partea a doua a demersului de faţă mi-am propus să realizez un comentariu, având în vedere, în special, „Sumarul executiv” (sinteza condensată, încă 130 pagini din text), cu cele 13 proiecte ale Strategiei. Am decis să mă axez pe „Sumarul executiv” pentru a avea în vedere, în primul rând, ceea ce autorii au considerat a fi cele mai relevante aspecte ale conţinutului Strategiei (la unele proiecte apar doar unii din coordonatorii iniţiali, iar la altele aceştia s-au schimbat pe parcurs). În Cuvântul-înainte al coodonatorului general, acad. Ionel-Valentin Vlad (pag. XI–XVII), se prezintă contextele intern şi extern la care este raportată Strategia. Dacă primul context este definit prin aniversarea, în anul 2016, a 150 de ani de la înfiinţarea Academiei Române şi alegerile locale şi parlamentare anul 2017 priveşte pregătirile pentru aniversarea Centenarului Marii Uniri, iar în anul 2018 urmează desfăşurarea de evenimente specifice acestei sărbători, pentru care Academia Română are un program al său. Cât priveşte contextul extern, sunt menţionate alegerile generale din unele ţări membre UE, ca şi din SUA, anunţul Marii Britanii de a ieşi din UE; discuţiile despre evoluţiile în viitorii ani, cu cinci scenarii posibile, de la continuarea actualei direcţii, la un federalism sporit, precum şi referiri la relaţiile internaţionale, cu o serie de ameninţări. În elaborarea Strategiei s-a urmărit evidenţierea situaţiei României pentru fiecare domeniu şi unde să ajungă în viitorii 20 de ani (2038), furnizând, în contextul integrării României în UE, un „instrument creator de construcţie, de convergenţă internă şi externă şi de coerenţă în dezvoltarea României” (op. cit., p. XVII). • Proiectul „Şcoala şi educaţia” (coord. prof. univ. dr. Ioan Dumitrache, mcAcR, pp. 1–9). Obiectivul urmărit pentru 2038 este cel al unei „Românii Educate” cu posibilitatea ca ţara „să fie poziţionată între primele zece ţări ale Europei ca economie, educaţie, nivel de trai” (p. 1). Desigur că formularea unei astfel de ţinte este mobilizatoare, dar sunt de avut în vedere avansurile ce ar trebui să se obţină în domeniile respective. În acest context sunt formulate şapte valori necesare, de încorporat pe deplin în sistemul educaţional: încredere, flexibilitate, diversitate, excelenţă, echitate, transparenţă, stare de bine/bunăstare. Pornind de la aceste valori sunt propuse 13 direcţii de politică educaţională, la nivel general, structural sistemic, instituţional şi procesual, cu opt programe fundamentale de la startul în educaţie, la societatea cognitivă. Totodată, se estimează 332 IOAN MĂRGINEAN 5 necesitatea unei alocări de 7% din PIB pentru educaţie pentru următorii 10 ani şi de 6% ulterior. • „Resursele naturale – rezervele strategice, ce folosim şi ce lăsăm generaţiilor viitoare ” (coord. acad. Bogdan C. Simionescu, pp. 11–16). Textul se deschide cu menţionarea provocărilor, între care gradul avansat de epuizare a resurselor, productivitate şi eficienţă scăzute (p. 11). Se continuă cu punctul de plecare al Strategiei: valorificarea cât mai prudentă a resurselor; principiile şi direcţia principală a Strategiei, respectiv înscrierea României pe traiectoria dezvoltării durabile, cu reabilitarea patrimoniului natural. Sunt vizate componentele: calitatea aerului, apa, solul, pădurile, ariile protejate, resursele subsolului şi cele energetice, deşeurile. Principalele acţiuni privesc limitarea degradărilor şi aducerea la parametri dezirabili, ceea ce reclamă atât resurse materiale cât şi umane. Numai reducerea poluării aerului cu emisiile de gaze cu efect de seră ar necesita 1,47% din PIB (7,4 mld. lei); investiţiile în accesul la apă potabilă şi în sistemele de colectare şi epurare a apei uzate, canalizare etc. necesită, pentru următorii cinci ani, aproape 15 mld. euro, iar alţi 7 mild. pentru încă un interval de cinci ani. La rândul lor, investiţiile pentru managementul riscului de inundaţii costă 17 mld. euro. Costurile necesare pentru investiţiile în asigurarea calităţii mediului ajung la 4,5 mld. euro; pentru ariile protejate se estimează 920 mil. euro, iar pentru resursele energetice alte 100 mld. euro (în perioada 2018–2038); la rândul lor reducerea emisiilor în cazul deşeurilor necesită până la 450 mil. euro. De menţionat că reciclarea deşeurilor trebuie să fie o activitate antreprenorială. Nerealizarea obiectivului de reciclare (50% din deşeurile municipale solide până în anul 2020, eventual cu o prelungire de cinci ani) va atrage penalizări din partea UE (pp. 13–16). După cum se constată, îmbunătăţirea condiţiilor de mediu necesită cheltuierea unor sume foarte mari. După cum este necesară şi o schimbare de comportament a populaţiei cu prevenirea în mai mare măsură a degradării acestuia. • „Securitatea şi eficienţa energetică ” (coord. prof. univ. dr. Filip Gârlea, pp. 17–24) România are resurse energetice importante, cu o independenţă în tendinţă de consolidare, de până la 85% (p. 17). Trebuie să precizăm că această situaţie se datorează atât resurselor existente, capacităţilor de producţie, creşterii eficienţei energetice, dar şi faptului că, pe parcursul tranziţiei, s-a diminuat semnificativ necesarul de consum, ca urmare a dezindustrializării. Pentru viitor se consideră că sunt necesare „capacităţi energetice noi, cu tehnologii curate”. Totodată este necesară deţinerea de către stat de participaţii în sectorul electroenergetic şi să participe la investiţii strategice (p. 24). • „Securitatea informatică – protecţia cibernetică, protecţia proprietăţii intelectuale în proiecte şi în publicarea electronică” (coord. acad. Ioan Doru Tufiş, responsabil proiect dr. Angela Ioniţă, pp. 25–31) În cadrul proiectului starea actuală în domeniu este considerată a fi una precară şi se propun măsuri, se fac recomandări de îmbunătăţire, începând cu înfiinţarea de 6 STRATEGIA DE DEZVOLTARE A ROMÂNIEI ÎN URMĂTORII 20 DE ANI 333 instituţii care să se ocupe de securitatea cibernetică, cu recomandarea dezvoltării unui management al riscului, adoptarea standardelor şi a procedurilor de întărire a capacităţii de răspuns la incidente de securitate cibernetică până la formarea specialiştilor şi instruirea operatorilor economici în domeniul respectiv. • „Securitate şi siguranţă alimentară ” (coord. acad. Cristian Hera, responsabil proiect acad. Păun Ion Otiman, pp. 33–38). Pornind de la evaluarea stării securităţii alimentare şi nutriţionale, se consideră că, în viitorii 20 de ani, ar trebui să se obţină o dublare a valorii producţiei agricole, cu tranziţia de la o ţară net importatoare la una exportatoare de produse agricole. De asemenea, se impune creşterea accesului populaţiei la hrană şi îmbunătăţirea calităţii alimentaţiei, precum şi ridicarea nivelului educaţiei populaţiei rurale, pregătirea profesională a fermierilor, reabilitarea sistemelor de irigaţii. Implementarea programelor necesită alocarea de fonduri publice consistente: pregătirea şefilor de exploataţii necesită două mld. euro; pentru cercetarea agricolă câte 700 mil. euro pe an; reabilitarea şi modernizarea sistemelor de irigaţii 1,4 mld. euro; infrastructura rurală 15 mld. euro (p. 36). Printr-o astfel de abordare s-ar putea recupera decalajele faţă de ţările dezvoltate în privinţa agriculturii, urmând exemplul Franţei. • „Economia şi calitatea vieţii ” În acest caz avem de-a face cu un proiect care a fost împărţit în trei părţi, dată fiind complexitatea implicată. Partea I – Cadrul economic al dezvoltării României (coord. acad. Lucian Liviu Albu, pp. 39–45). Partea a II-a – Dezvoltarea durabilă şi eficienţa macroeconomică (coord. prof. Gheorghe Zaman, mcAcR, pp. 45–57). Partea a III-a – Calitatea vieţii (coord. prof. Cătălin Zamfir, mcAcR, pp. 57–61). În Partea I se prezintă calculele referitoare la evoluţia Produsului Intern Brut pe locuitor (PIB/locuitor/PPP) exprimat în dolari SUA, avându-se în vedere scenariile realist, optimist şi pesimist. În scenariul realist se porneşte de la ce se estimează că se va întâmpla în UE (cu ritmul mediu de creştere a PIB de 2,6% în perioada 2020–2030 şi de 2,4% în 2031–2038), iar în România creşterile se preconizează a fi de 5% şi respectiv 4,0% (pp. 40–41). Deşi România a înregistrat creşteri importante după anul 2000 şi sunt premise ale continuării trendului, recuperările decalajelor se vor produce totuşi într-un ritm scăzut. În realizarea creşterii economice un rol semnificativ îl au investiţiile publice. Aşa cum se cunoaşte, în România veniturile bugetare ca valori relative din PIB sunt mici (maxim 34,8%), faţă de situaţiile din alte ţări UE şi doar în 2035–2038 ar ajunge la 40% (pp. 42–43). Pe de altă parte, însă, este de consemnat că se caută realizarea unei mai bune colectări a veniturilor bugetare, ceea ce ar putea creşte mai repede şi cu mai mult nivelul menţionat anterior. Partea a II-a se concentrează pe sustenabilitatea dezvoltării economico-sociale, cu ţintire asupra bunăstării populaţiei şi consolidarea clasei de mijloc (p. 45). Dezvoltarea durabilă vizează componentele economic, social şi de mediu (ambiental). 334 IOAN MĂRGINEAN 7 Analiza măsurii în care România se înscrie în ţintele UE 2020 în privinţa unor indicatori esenţiali (rata ocupării, cheltuieli cu cercetarea, dezvoltarea şi inovaţia; energie regenerabilă; eficienţa energetică; rata abandonului şcolar şi a educaţiei terţiare) reliefează faptul că declajele sunt extrem de mari (p. 48), exceptând energia regenerabilă, ca procent din consumul brut şi eficienţa energetică, unde ţintele sunt îndeplinite, inclusiv prin scenariul optimist. Astfel, pentru energia regenerabilă, România avea ţinta îndeplinită la nivelul anului 2014, perioada de debut a Strategiei (26,1% faţă de 20% ţinta UE 2020); cât priveşte eficienţa energetică (fără indicarea valorii pentru 2014), dar este de presupus că era îndeplinită, atâta timp cât pentru anul 2018 sunt trecute procente de 40–41,5%, cu mult peste media UE. La ceilalţi indicatori, se poate ajunge la nivelul ţintelor respective într-un interval mare de timp (cu diferenţe de 20 de ani şi chiar mai mult). Astfel, la rata ocupării (populaţia 20–64 ani) numai în anul 2038 se atinge ţinta UE pentru 2020 (scenariul optimist şi realist); în privinţa cheltuielilor cu cercetarea, dezvoltarea şi inovarea, numai prin scenariul optimist se produce apropierea de ţintă UE 2020 (2,9% faţă de 3% din PIB). Și în privinţa abandonului şcolar, cu ţintă UE de sub 10%, România are o situaţie precară: 17,3% în 2014, şi cu 10% în scenariul optimist, pentru 2018; tot 10% în 2028, pentru scenariul realist şi 7%, în anul 2038. La educaţia terţiară, cu ţinta UE de 40% din populaţia 17–33 ani, nu este identificată atingerea acesteia nici în anul 2038 (39% la scenariul optimist şi 29% la cel pesimist). Un alt domeniu abordat se referă la stabilitatea financiară ca obiectiv strategic al dezvoltării durabile şi creşterii eficienţei macroeconomice. Recomandarea este ca datoria publică să fie menţinută la limitele actuale, de 38–40% din PIB, iar pe măsura creşterii PIB, serviciul anual al datoriei publice să se diminueze, de la 26–28%, la 15–20%, în anul 2038 (p. 54). Partea a III-a, referitoare la calitatea vieţii conţine o diagnoză a stării sociale, considerată a fi una gravă, din cauza economiei slab dezvoltate, dar şi ca urmare a politicii publice minimale adoptate pentru domeniul social (p. 58). Problemele sociale de rezolvat, pentru următorii 20 de ani, se referă la: amploarea sărăciei; migraţie externă masivă pentru muncă; grupurile defavorizate, cu situaţia social-economică deosebit de gravă a romilor: 84% trăiesc în sărăcie, au un nivel scăzut de educaţie şi calificare (p. 60). Îmbunătăţirea stării sociale din ţară reclamă o administraţie raţională şi eficientă, centrată pe interesele populaţiei, un sistem politic mult mai democratic şi transparent. Strategia generală constă în schimbarea politici sociale ale „statului minimal”, cu una asemănătoare strategiei europene. În perspectiva anului 2038, obiectivul „unei societăţi echilibrate, raţional organizată” (p. 61), este realizabil, dacă este adoptat şi urmat la toate nivelurile de organizare ale societăţii. • „Sănătatea. De la biologia moleculară la medicina personalizată de vârf în România – Repere pentru următoarele două decenii ” (coord. acad. Victor Voicu, pp. 63–66). 8 STRATEGIA DE DEZVOLTARE A ROMÂNIEI ÎN URMĂTORII 20 DE ANI 335 În Proiectul referitor la sănătate se porneşte de la faptul că sănătatea populaţiei este un domeniu „cu impact puternic asupra calităţii vieţii” (p. 63), dar valorile unei serii de indicatori evidenţiază probleme importante cărora trebuie să li se facă faţă, de la îmbătrânirea demografică – rate înalte de morbiditate şi mortalitate, la scăderea celei de natalitate, de la o infrastructură neactualizată la alocări financiare insuficiente. Se doreşte ajungerea la un sistem de îngrijire a sănătăţii centrat pe profilul individual de risc „mai eficient, mai echitabil şi mai flexibil” (p. 63). Atingerea unui astfel de obiectiv necesită o dezvoltare accelerată a sistemului, inclusiv a celui privat, menţinerea accesului deschis la servicii medicale prin solidaritate socială; focalizare pe medicina de prevenţie; formarea specialiştilor, aşteptându-se ca România să se apropie de nivelul mediu din UE în privinţa indicatorilor de sănătate. • „Proiectul European al Dunării – Strategia naţională a Dunării” (coord. acad. Cristian Hera, responsabil proiect acad. Nicolae Panin, pp. 68–72). Avându-se în vedere Strategia Europeană pentru regiunea Dunării (SUERD), se dezvoltă o strategie naţională cu privire la cercetarea şi inovarea pentru regiunea Dunării româneşti. Şi aceasta conţine, ca obiective (pp. 65–72): interconectarea acestei regiuni cu întregul bazin al fluviului: căi navigabile interioare mai flexibile, legături rutiere, feroviare şi aeriene; încurajarea energiilor durabile; protejarea mediului şi gestionarea riscurilor de mediu; creşterea prosperităţii, prin coordonarea fondurilor naţionale, regionale şi UE, stimularea excelenţei în cercetare (atingerea unui minim al investiţiilor guvernamentale şi procente de 3% din PIB; consolidarea infrastructurii de cercetare şi a cooperării între universităţi şi centre de cercetare, precum şi alte acţiuni care să conducă la succes proiectul respectiv, ceea ce presupune adoptarea lui de către organele de stat şi finanţare adecvată. • „Cultura românească între naţional, localizare în zona proximă şi universal. Europa multilingvistă, cultura electronică ” (coord. acad. Alexandru Surdu şi acad. Victor Spinei, pp. 73–79). Prin Proiect, se asumă prevederile Agendei Europene pentru cultură (2007), „de promovare a diversităţii culturale şi dialogului intercultural” (p. 73). Proiectul înglobează câteva concepte cheie interdependente: conservare şi dezvoltare, vizibilitate internă şi internaţională, dialog intra şi intercultural. Se au în vedere domeniile: filosofie, psihologie, istorie, literatură, folclor, lingvistică, istoria artei (consider că îşi au foarte bine locul şi sociologia, antropologia, etnografia). Se urmăreşte valorificarea tradiţiei culturale naţionale scrise; dezvoltarea unor platforme online; traducerea în limbi străine a creaţiilor culturale româneşti, dezvoltarea de grupuri de cercetare; reabilitarea monumentelor istorice şi, nu în ultimul rând, finanţarea consistentă a proiectelor culturale, de cercetare şi multe altele, inclusiv un post de televiziune într-o limbă de circulaţie internaţională, care să prezinte realitatea românească, cultură, social, economic, politic etc. Prin scenariile realizate (pp. 78–79), doar cel optimist, în care nu se iau în considerare factorii de risc, ar conduce la recuperarea decalajelor faţă de ţările UE 336 IOAN MĂRGINEAN 9 dezvoltate, cel realist cu combinare a doi factori de risc, ar prezenta o recuperare importantă a acestor decalaje. În scenariul pesimist cu o conjunctură nefavorabilă, ca urmare a unor posibile deteriorării ale situaţiei internaţionale, înrăutăţirea situaţiei economice şi sociale din ţară, ar promite doar încetinirea procesului de depreciere a patrimoniului naţional, dacă se adoptă, totuşi, măsurile prevăzute în strategie. • „România – Societatea cunoaşterii şi a valorii adăugate la ceea ce are” (coord. acad. Florin Filip; responsabil dr. Viorel Gaftea, pp. 83–86). Societatea bazată pe cunoaştere se referă la crearea, prezervarea, transmiterea şi folosirea elementelor de cunoaştere, iar resursele acesteia sunt cunoştinţele care alcătuiesc „conceptele individuale şi colective” (p. 81). Aşa cum era de aşteptat, România trebuie să dezvolte un program amplu şi consecvent de trecere consistentă la ceea ce presupune societatea cunoaşterii prin educaţie, sporirea competenţelor informatice, accesul la internet de mare viteza, strategie de securitate cibernetică (pp. 84–85). În toate cele trei variante de scenarii se aşteaptă progrese pentru următorii 20 de ani, cel puţin unul de tip regional, iar la vârful performanţei, un nivel mediu UE, în condiţiile elaborării unor planuri de acţiune adecvate. • „România în era globalizării – Spaţiu şi tradiţie de întâlnire a civilizaţiilor, de echilibru şi moderaţie” (coord. prof. univ. dr. Dan Dungaciu, pp. 87–91). În condiţiile actuale, cu multe ameninţări, România trebuie să îşi fructifice potenţialul şi să devină „regiune naturală de atractivitate şi influenţă” (p. 87). Este vorba de regiunea extinsă a Mării Negre (cu o rază de 1 500–2 000 km). Analiza realistă a situaţiilor de fapt, în ceea ce priveşte România, ca punte euroatlantică, între Est şi Vest, cu vulnerabilităţile specifice, provocările la nivel regional şi mondial, conduce la o constatare mai degrabă pesimistă, şi se accentuează necesitatea adoptării de soluţii interne cu instituţii publice şi stat funcţional, asumarea mizelor de politică externă „noua generaţie politică” (p. 91). „Finanţele publice şi moneda” (coord. prof. Florin Georgescu, pp. 93–98). În text se reliefează o situaţie schimbată faţă de perioada anterioară, în ceea ce priveşte raporturile dintre sectoarele economic şi financiar, astfel că s-a ajuns la „o creştere economică fără aportul creditării”, ceea ce a condus la contradicţii: rate minime ale dobânzilor, stagnarea investiţiilor. În spaţiul economic-financiar românesc randamentul capitalului este mai ridicat decât în ţările dezvoltate (21%, faţă de 5–6%). Are loc, însă, o decapitalizare a firmelor, prin înregistrarea de pierderi anuale (5% din PIB – circa 8 miliarde Euro; p. 94). Creşterea economică nu se reflectă corespunzător în veniturilor populaţiei; distribuirea veniturilor favorizează capitalul, comparativ cu munca etc. Este necesar ca, şi pe viitor, să se menţină un nivel apropiat de cel actual al datoriei publice (40% din PIB), iar deficitul bugetar să nu depăşească 3% din PIB (p. 96). • „Instituţii publice stabile, respectate şi durabile – Stabilitatea statului român” (coord. prof. univ. dr. Vasile Sebastian Dâncu, pp. 99–110). 10 STRATEGIA DE DEZVOLTARE A ROMÂNIEI ÎN URMĂTORII 20 DE ANI 337 Analizele efectuate pentru starea de pornire conduc autorii tot la rezultate pesimiste referitoare la relaţia stat – cetăţeni: o birocratizare excesivă, corupţie în administraţie, structuri excesive (obeze), politizare excesivă, disfuncţionalităţi de funcţionare, stat inerţial (p. 99). Se consideră că statul arogant, corupt, opac, obez, birocrat şi indiferent trebuie să devină statul suplu, responsabil, transparent, integru şi apropiat de cetăţean (p. 100). Dacă se pot comenta unele din generalizările privind situaţia actuală, este evident că ceea ce se propune sunt obiective cu totul dezirabile de modernizare, iar în acest context sunt avute în vedere detalierea măsurilor de adoptat – instrumente şi strategii, de la reforma instituţională, cu creşterea performanţelor instituţiilor publice, la guvernare deschisă (p. 102). Aceasta din urmă se referă la consolidarea administraţiei publice şi a funcţiei publice, formarea profesională pentru administraţia publică, debirocratizare, descentralizare. Prin detalierea strategiei realiste (cea mai probabilă), se au în vedere ţinte pe cele trei intervale de timp, iar, pe lângă aşteptările de realizare a obiectivelor se indică şi poziţionări ale României în cadrul unor clasamente ale Băncii Mondiale, OECD, UE. Îmbunătăţirile se raportează la câştigarea unor poziţii mari favorabile în aceste clasamente, dar şi determinarea unor niveluri-ţintă de atins. Este adus în atenţie şi un scenariu catastrofic cu semn de întrebare. Se apreciează însă că statul român îndeplineşte satisfăcător funcţiile minimale: de furnizare de bunuri publice. Dincolo de acestea se consideră necesar, ca prin reforma instituţională „să crească forţa statului, capacitatea lui de acţiune” (p. 110). După această incursiune în conţinutul „Strategiei de dezvoltare a României”, mai menţionez că la sfârşitul volumului sunt nominalizaţi experţii care au participat la elaborarea proiectelor, inclusiv la seminariile de brainstorming (din 2015) şi la ancheta Delphi. CONCLUZII Desigur, aici este vorba de concluzii de etapă şi se intenţionează ca Strategia să fie finalizată, în urma observaţiilor şi propunerilor, în vederea adoptării ei printr-un acord naţional. Chiar şi din prezentarea sumară rezultă faptul că, într-adevăr, s-au depus eforturi consistente, cu rezultate remarcabile în demersul de elaborare a proiectelor incluse în această Strategie, şi ea se constituie într-o realizare ştiinţifică de excepţie. Sunt de apreciat, de asemenea, estimările, cu cele trei scenarii, care se referă la progresul aşteptat să se obţină în intervalul celor 20 de ani, rezultatele depinzând de intervenţiile efective pentru realizarea obiectivelor incluse, dar şi de contextele viitoare, interne şi externe, care pot fi mai mult sau mai puţin favorabile, sau să inducă dificultăţi în atingerea ţintelor. Chiar dacă unele dintre propunerile formulate sunt dezbătute în prezent în spaţiul ştiinţific, dar şi în cel public, înscrierea lor într-o strategie coerentă, pe domenii 338 IOAN MĂRGINEAN 11 interconectate, aduce, evident, un plus de cunoaştere şi, mai ales, când se indică modalităţi de acţiune în vederea atingeri ţintelor propuse pentru un domeniu sau altul. Apreciez, în mod deosebit, ţintele care se referă la progresele ce urmează a fi realizate, faţă de situaţia actuală şi cum pot fi ele obţinute. Încheierea unui acord naţional pe conţinutul şi apoi pe implementarea propunerilor din Strategie este, fără nicio îndoială, în măsură să se obţină progrese semnificative în domeniile vizate cu efecte benefice, pentru întreaga ţară. Totodată, precizez şi faptul că, în cadrul Proiectului Centenar, Academia Română, cu institutele componente, intenţionează publicarea uni număr de volume dedicate diferitelor procese din societatea românească a ultimilor 100 de ani. Primit: 14.06.2017 Acceptat: 02.08.2017 